O ma kai kaa Gail nɛ a tu e he munyu kɛ sɛ hlami ɔ de ke e be nyɛe nɛ e kpa e huno Rob gbenɔ ɔ he aywilɛho yemi gblegbleegble. Se kɛ̃ ɔ, e ngɛ blɔ hyɛe kaa e maa na lɛ ekohu ngɛ je ehe nɛ Mawu wo he si ɔ mi. Gail de ke: “Ngmami nɛ i bua jɔ he wawɛɛ ji Kpojemi 21:3, 4.” Ngmami ɔ de ke: “Mawu nitsɛ kɛ mɛ maa hi si, nɛ e maa pee a Mawu. Mawu ma tsu a hɛ mi vo nyu tsuo. Nɔ ko be gboe hu; nɔ ko be kɔmɔ yee hu; nɔ ko be ya foe hu, nɛ nɔ ko be nɔ́ nae hu. Ejakaa ní momo ɔmɛ a se po.”
Gail de ke: “Si womi nɛ ɔ ha nɛ nɔ́ fɛɛ nɔ́ mi tɛ̃ ha mi. Nihi nɛ a suɔli gbo nɛ a be hɛ nɔ kami kaa a maa na a suɔli ɔmɛ ekohu ɔ a he peeɔ mi mɔbɔ wawɛɛ.” Akɛnɛ Gail ngɛ hemi kɛ yemi he je ɔ, e fiɛɛ gbogboehi a si temi ɔ he hɛ nɔ kami ɔ kɛ tsɔɔ e kpɔ mi bi ɔmɛ. E tsɔɔ mɛ kaa be maa ba nɛ “nɔ ko be gboe hu.”
Eko ɔ, o ma bi ke, niinɛ lo? Se mo susu nyumu ko nɛ a tsɛɛ lɛ Hiob ɔ he nɛ o hyɛ. Hiob ba nu hiɔ wawɛɛ. (Hiob 2:7) Hiob ná nɛ e gbo, se loloolo ɔ, e ngɛ hemi kɛ yemi kaa Mawu ma tle ni gbogboehi si kɛ ba wami mi. E kɛ kã de ke: “I na nɛ o ngɔ mi ya laa ngɛ gbeje . . . O ma tsɛ mi, nɛ ma he nɔ, nɛ o ma na imi, nɔmlɔ nɛ o bɔ ɔ, ye he bua jɔmi.” (Hiob 14:13, 15) Hiob ngɛ hɛ kɛ nɔ fɔmi kaa Mawu hɛ ma ja ngɛ e he, nɛ e ma tle lɛ si kɛ ba wami mi ekohu.
E be kɛe nɛ Mawu ma tle Hiob kɛ ni kpahi nɛ a gbo ɔ si kɛ ba wami mi ekohu ngɛ paradeiso ɔ mi. (Luka 23:42, 43) Baiblo ɔ de ngɛ Bɔfo Ɔmɛ A Ní Tsumi 24:15 ke: “Adesahi tsuo maa te si kɛ je gbeje hwɔɔ se.” Yesu de ke, “Nyɛ hɛ mi kó pee nyɛ yaa kaa be maa su nɛ gbogboehi tsuo maa nu Mawu Bi ɔ gbi, nɛ a maa je kpo kɛ je a yɔkɔ ɔmɛ a mi.” (Yohane 5:28, 29) Hiob maa na si womi nɛ ɔ kɛ e hɛngmɛ. E le kaa hwɔɔ se ko ɔ, “e ma tsake maa pee niheyo ekohu, nɛ e he womi nɔ maa pee tlotlootlo kaa jokuɛyo he womi.” (Hiob 33:24, 25) Mawu ma ha nɛ nihi nɛ a buɔ lɛ tue mwɔnɛ ɔ hu maa na a suɔli nɛ a gbo ɔ.
Ke o suɔlɔ ko gbo ɔ, munyu nɛ wa susu he kɛ sɛ hlami ɔ be hae nɛ o kpa aywilɛho yemi. Se ke o susu Mawu si womihi nɛ ngɛ Baiblo ɔ mi ɔ a he ɔ, o maa na bua womi munyuhi nɛ maa ye bua mo konɛ o da haomi ɔ nya.
Anɛ o suɔ kaa o maa le ní kpahi nɛ maa ye bua nɔ ko nɛ e suɔlɔ gbo lo? Anɛ o ngɛ sane bimi ko kaa “Mɛni he je nɛ Mawu ngmɛ yayami kɛ nɔ́ nami blɔ” heto hlae lo? Lɛɛ wa kpa mo pɛɛ nɛ o ya Intanɛti ɔ nɔ ngɛ jw.org konɛ o na ga womi kpakpahi, kɛ bua womi munyuhi nɛ ngɛ Baiblo ɔ mi ɔ.